Poštovani,

Od **01.01.2016.** godine počinje s radom **eVisitor**, jedinstveni on-line informacijski sustav koji služi prikupljanju i obradi podataka o pružateljima usluga smještaja, njihovim smještajnim objektima, prijavama i odjavama gostiju te vođenju evidencije za obračun i kontrolu naplate boravišne pristojbe, kao i za obradu i analizu podataka za statističke izvještaje.

eVisitor je zamišljen kao web aplikacija bez potrebe za dodatnim instaliranjem na računalo i besplatan je za sve korisnike.

Kako bismo Vam mogli omogućiti registraciju u sustav eVisitor, u Turističkoj zajednici općine Dugi Rat se **osobno** preuzimaju pristupni podaci za registraciju u sustav.

Pristupne podatke u slučaju fizičke osobe preuzima obveznik, vlasnik objekta, uz predočenje **osobne iskaznice i rješenja o pružanju ugostiteljskih usluga u domaćinstvu**, a temeljem punomoći može i opunomoćenik u njegovo ime. Uz punomoć, opunomoćenik mora uza sebe imati i **vlastitu osobnu iskaznicu** te **kopiju osobne iskaznice vlasnika** objekta i **rješenje o** **pružanju ugostiteljskih usluga u domaćinstvu**.

U slučaju pravne osobe, pristupne podatke preuzima osoba ovlaštena od strane pravne osobe za preuzimanje pristupnih podataka.

Napominjemo da od **01.01.2016. godine više neće vrijediti dosadašnji oblici prijave, nego će se prijava i odjava gostiju moći izvršiti isključivo prijenosom podataka u aplikaciju eVisitor.**

**Stoga, morate osobno preuzeti podatke za registraciju u sustav eVisitor  do 01. 02. 2016. godine i to u turističkom uredu Turističke zajednice općine Dugi Rat, radnim danom (ponedjeljak – petak) od 07:00 do 14:00 sati.**

Za sva pitanja, nejasnoće i informacije obratite nam se na telefon 735-244

ili posjetite stranicu [www.visitdugirat.eu](http://www.visitdugirat.eu)

S poštovanjem.

Direktor

turističkog ureda:

Kate Brahović